‘คปภ.’ถกประกันชีวิตคลอดแผนรับเออีซี
คปภ.หารือสมาคมประกันชีวิต หามาตรการรับมือเออีซี
14 ก.ย. 2555

คปภ.หารือสมาคมประกันชีวิต หามาตรการรับมือเออีซี 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ประชุมร่วมกับสมาคมประกันชีวิตไทย เพื่อหาแนวทางร่วมกันในการสร้างมาตรฐานใหม่ ให้ธุรกิจประกันชีวิตไทยเติบโตอย่างมีเสถียรภาพ สามารถก้าวสู่ประชาคมเศรษฐกิจอาเซียนหรือเออีซี ในปี 2558 (ASEAN Economic Community: AEC) ได้อย่างแข็งแกร่งทั้งเชิงรับและเชิงรุก รวมถึงมีช่องทางขายและผลิตภัณฑ์ประกันชีวิตที่หลากหลาย ให้ประชาชนเข้าถึงการประกันภัยได้อย่างพอเพียง
ทั้งนี้ ที่ประชุมได้หารือถึงแนวทางการจัดทำระบบฐานข้อมูลการประกันภัย เพื่อ( Insurance Bureau) ใช้เป็นศูนย์กลางด้านข้อมูลการประกันภัยขนาดใหญ่ ที่มีข้อมูลละเอียดลงไปถึงระดับกรมธรรม์ ให้สามารถซึ่งจะเป็นศูนย์กลางของข้อมูลด้านการประกันภัยที่จะช่วยเพิ่มขีดความสามารถการกำกับดูแลธุรกิจประกันภัยในมีความรวดเร็วมากยิ่งขึ้นในการตรวจพบสัญญาณที่ผิดปกติในการรับประกันภัย ยกระดับให้มีการดำเนินกิจการของอุตสาหกรรมประกันภัยโดยเฉพาะการแลกเปลี่ยนข้อมูลของบริษัทประกันภัย เพื่อใช้สนับสนุนการพิจารณารับประกันภัยและการประมาณการเงินสำรองประกันภัย รวมถึงให้บริการข้อมูลการถือกรมธรรม์แก่ประชาชนผู้เอาประกันภัยได้อย่างแม่นยำและรวดเร็วได้
นอกจากจากนี้ ยังมีนโยบายส่งเสริมให้มีผู้ดูแลการปฏิบัติงานของบริษัท ซึ่งมีหน้าที่หลักในการสอดส่องดูแลการปฏิบัติงานในทุกๆ กระบวนการของบริษัทให้เป็นไปตามที่กฎหมายกำหนด และรายงานตรงต่อผู้บริหาร โดยสำนักงาน คปภ. จะเข้าไปมีส่วนร่วมในการพัฒนาขีดความสามารถของบุคลากรดังกล่าว โดยการจัดการอบรบ/สัมมนา เพื่อให้มีความพร้อมรวมถึงมีความรู้ความเข้าใจในกฎหมายและกฎระเบียบด้านการประกันภัยต่างๆ ที่ทันต่อเหตุการณ์ ทั้งนี้ ในเบื้องต้นจะยังไม่มีการกำหนดคุณสมบัติของผู้ที่จะเข้ามาเป็นผู้ดูแลการปฏิบัติงานของบริษัท โดยจะมีการจัดให้ขึ้นทะเบียน ซึ่งคาดว่าจะมีออกประกาศอย่างเป็นทางการเร็วๆ นี้ โดยสมาคมประกันชีวิตไทยได้มีการจัดตั้งคณะอนุกรรมการComplianceขึ้น เพื่อเป็นศูนย์รวมผู้ดูแลการปฏิบัติงานของบริษัทสมาชิก
“เราจะตั้งคณะทำงานที่มาจากผู้แทนสมาคมประกันชีวิตไทยและ คปภ.ขึ้นมา เพื่อร่วมกันศึกษาถึงจุดแข็ง จุดอ่อน โอกาส และอุปสรรคของธุรกิจ แล้วนำมาใช้เป็นแนวทางเพื่อกำหนดกรอบนโยบายเชิงรุก เชิงรับ ที่จะช่วยผลักดันให้ธุรกิจประกันภัยแข่งขันได้อย่างมีประสิทธิภาพ” นายประเวช กล่าว